b'\n_START_ARTICLE_\nEvropski som\n_START_SECTION_\nOpis\n_START_PARAGRAPH_\nNavadni som je velika riba z dolgim, valjastim telesom, ki ni pokrito z luskami. Ima veliko glavo z velikimi usti, okoli katerih so trije pari brkov in majhnimi o\xc4\x8dmi. V ustih ima ve\xc4\x8d vrst zob. Predrepna plavut je dolga in sega od sredine trebuha vse do repne plavuti._NEWLINE_Zgornja stran telesa je temno do olivno zelene barve ali celo skoraj povsem \xc4\x8drna, boki pa so marmorirani svetlo sivih do olivnih ali rjavkastih tonov. Trebuh je belkaste barve, plavuti pa so temne in lahko pri starej\xc5\xa1ih primerkih postanejo rde\xc4\x8dkaste._NEWLINE_Spolno dozori v petem ali \xc5\xa1estem letu starosti, drstiti pa se za\xc4\x8dnejo od maja do junija v vodnem rastlinju, kjer samec zgradi nekak\xc5\xa1no gnezdo, v katerega samica odlo\xc5\xbei okoli 30.000 iker na kilogram telesne te\xc5\xbee. Ikre do dokon\xc4\x8dnega razvoja \xc4\x8duva samec. Prezimijo v globokih tolmunih in luknjah na dnu rek ali jezer.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nSom je najve\xc4\x8dja sladkovodna riba, ki lahko zraste do 3 metrov v dol\xc5\xbeino in dose\xc5\xbee preko 100kg( uradno najve\xc4\x8dji ulovljen som je meril 2.67m ter tehtal 127kg). Prehranjuje se prete\xc5\xbeno z drugimi ribami, pogosto pa tudi z mrhovino ali celo vodnimi pticami._NEWLINE_Raz\xc5\xa1irjen je v pore\xc4\x8dju Donave, \xc5\xbeivi pa tudi v vseh rekah, ki se stekajo v Baltik. Na vzhodu je raz\xc5\xa1irjen v rekah, ki se stekajo v Kaspijsko jezero, Azovsko morje in Aralsko jezero. Na severu ga najdemo na \xc5\xa0vedskem, polotoku Jutland in na Finskem. V Franciji poseljuje reko Doubs. Pojavlja se tudi v vodotokih jugovzhodne Anglije. V Rusiji je raz\xc5\xa1irjen tudi v pore\xc4\x8dju reke Neve in v Lado\xc5\xa1kem jezeru._NEWLINE_V Sloveniji poseljuje Savo, Muro, Dravo s pritoki, Krko, Savinjo, Ljubljanico, Vipavo, pa tudi Blejsko in Bohinjsko jezero. Vlagajo ga tudi v ve\xc4\x8dje ribnike, predvsem zaradi \xc5\xa1portnega ribolova._NEWLINE_Navadni som je dokaj pomembna gospodarska riba, privla\xc4\x8den pa je tudi za \xc5\xa1portne ribi\xc4\x8de, ki ga lovijo na vobler, trnek in blestivke. Ponekod v Evropi ga ogro\xc5\xbea onesna\xc5\xbeevanje in prevelik izlov. _NEWLINE_V zadnjih desetletjih so za\xc4\x8deli mladice vzrejati tudi umetno in jih vlagati v vodotoke. Pri nas so ukrepi za za\xc5\xa1\xc4\x8dito soma najmanj\xc5\xa1a lovna mera, lovopust v \xc4\x8dasu drsti ter zavarovanje drsti\xc5\xa1\xc4\x8d.'